D'acord amb el Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu a l'ajut al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005 del Consell, el Programa de desenvolupament rural de Catalunya per al període 2014-2020 (en endavant, PDR), amb el vistiplau previ del Govern mitjançant l'Acord de 15 de juliol de 2014, ha estat aprovat per la Comissió Europea mitjançant la Decisió d'execució C(2015) 5325 final de 28 de juliol de 2015, modificada per la Decisió d'Execució C(2015) 9760 final, de 18 de desembre de 2015 i per la Decisió d'Execució C(2016)5998 final de 16 de setembre de 2016, preveu dins la mesura 04 d'ajuts a les inversions en actius físics les operacions destinades a les inversions relatives a la transformació i comercialització d'aliments (04.02.01) i les relatives a la mitigació del canvi climàtic en la transformació d'aliments (04.02.02) que continguin inversions materials i immaterials en transformació, comercialització o desenvolupament de productes agraris.
Amb aquests ajuts, es pretén donar resposta als focus àrea de la prioritat 3.A) millora de la competitivitat dels productes primaris, integrant-los millor en la cadena agroalimentària, i de la prioritat 5), bàsicament en la línia de facilitar el subministrament i l'ús de fonts renovables d'energia, subproductes, residus i altra matèria primera no alimentària per impulsar el desenvolupament de la bioeconomia.
Així mateix, l'alt grau de sinergia entre la producció agrària i l'agroindústria i la capacitat que aquesta darrera té per crear llocs de treball fan que el sector agroalimentari tingui una gran importància a l'hora de contribuir a l'estabilització de la població rural a Catalunya.
El Reglament delegat (UE) núm. 807/2014 de la Comissió, d'11 de març de 2014, completa el Reglament (UE) núm. 1305/2013 del Parlament Europeu i del Consell, de 17 de desembre de 2013, i introdueix disposicions transitòries, i el Reglament d'execució (UE) núm. 808/2014 de la Comissió, de 7 de juliol de 2014, estableix disposicions d'aplicació del Reglament (UE) núm. 1305/2013 del Parlament Europeu i del Consell, de 17 de desembre de 2013.
D'altra banda, el Reglament (UE) 1303/2013 del Parlament Europeu i del Consell, de 17 de desembre de 2013, estableix disposicions per millorar la coordinació de l'execució dels fons de la Unió Europea amb incidència en l'enfocament estratègic en l'àmbit del desenvolupament rural.
El procediment de tramitació d'aquests ajuts s'efectua per mitjans telemàtics per als subjectes obligats d'acord amb l'establert en l'article 14.2 de la Llei 39/2015, d'1 d'octubre, del Procediment Administratiu Comú de les Administracions Públiques.
Així mateix d'acord amb l'establert en l'article 43.2 de la Llei 26/2010, del 3 d'agost, de règim jurídic i de procediment de les administracions públiques de Catalunya, s'estén aquesta obligatorietat a la resta de subjectes en haver-se tingut en compte la potencial capacitat econòmica i tècnica de les possibles persones beneficiàries considerant que poden disposar dels mitjans tecnològics necessaris per poder realitzar la tramitació electrònica.
Aquestes operacions estan sotmeses al règim de transparència i al sistema de control i sancions establert en el Reglament (UE) 1306/2013 del Parlament Europeu i del Consell, de 17 de desembre de 2013, sobre finançament, gestió i seguiment de la Política agrícola comuna, pel qual es deroguen els reglaments (CE) núm. 352/78, (CE) núm. 165/94, (CE) núm. 2799/98, (CE) núm. 814/2000, (CE) núm. 1290/2005 i (CE) núm. 485/2008 del Consell.
Conseqüentment, valorada la conveniència de continuar donant suport al sector de la indústria agroalimentària mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aprovar les bases reguladores dels ajuts destinats a inversions per a la transformació i comercialització d'aliments (operació 04.02.01) i les bases reguladores dels ajuts destinats a inversions en la mitigació del canvi climàtic en la transformació d'aliments (operació 04.02.02) que es publiquen a l'annex 1, així com les inversions subvencionables i no subvencionables, que es detallen en els annexos 2 i 3, respectivament, d'aquesta Ordre.
Aprovar el procediment de participació per mitjans telemàtics en la convocatòria pública per a la concessió dels ajuts objecte d'aquesta convocatòria, el qual consta a l'annex 4 d'aquesta Ordre.
Es deroga l'Ordre ARP/324/2015, per la qual s'aproven les bases reguladores dels ajuts destinats a les inversions relatives a la transformació i comercialització d'aliments (operació 04.02.01) i les relatives a la mitigació del canvi climàtic en la transformació d'aliments (operació 04.02.02), la qual només resta d'aplicació als ajuts corresponents a la convocatòria 2015.
1 Objecte dels ajuts i actuacions subvencionables
1.1 L'objecte dels ajuts que estableix l'Ordre és el foment dels projectes d'inversió executats a Catalunya:
a) Destinats a la transformació i/o comercialització d'aliments (operació 04.02.01), dels productes recollits a l'annex I del Tractat de Funcionament de la Unió Europea (en endavant, Tractat FUE), excepte els de la pesca i els productes forestals.
b) Que contribueixin a la mitigació del canvi climàtic, en la transformació d'aliments (operació 04.02.02), relacionats amb algun procés de transformació i/o comercialització dels productes agrícoles recollits a l'annex I del Tractat FUE, excepte els de la pesca i els productes forestals.
Solament es consideraran subvencionables les inversions que no intervinguin en el procés de producció directament, i que permetin obtenir una millora ambiental que vagi més enllà de la derivada de la normativa ambiental vigent.
Les inversions a realitzar i els objectius mediambientals indicats a l'apartat 1.4.b) es descriuran i documentaran en la fase de sol·licitud en una memòria, i s'acreditaran mitjançant una memòria mediambiental en la certificació de l'ajut, d'acord amb els apartats 8.7 i 12.10 d'aquestes bases.
1.2 Les inversions subvencionables dels ajuts establerts són les que es recullen a l'annex 2 de l'Ordre.
1.3 No es subvencionarà la llista d'inversions que recull l'annex 3 de l'Ordre.
Tampoc no es consideraran subvencionables els imports de les actuacions que superin els mòduls màxims i limitacions de l'Annex 2.
Així mateix, no seran subvencionables les inversions:
- per la mateixa finalitat en les zones Leader relacionades a la web del DARP, per un import menor als 250.000,00 euros.
- relatives a productes vitivinícoles de la part II de l'Annex VII del Reglament (UE) 1308/2013 del Parlament Europeu i del Consell, de 7 de desembre de 2013.
a) L'apartat 1.1.a) hauran de complir els objectius de l'operació 04.02.01 del PDR 2014-2020 i, en qualsevol cas, han de dirigir-se a algun dels àmbits següents:
- Millorar la competitivitat de les indústries amb processos innovadors de transformació i/o comercialització dels productes agrícoles.
- Incrementar el valor afegit dels productes agrícoles destinats a la transformació i/o comercialització, sempre que l'origen sigui l'annex I del Tractat FUE.
- Fomentar la internacionalització de les empreses agroalimentàries.
b) L'apartat 1.1.b) hauran de complir els objectius de l'operació 04.02.02 del PDR 2014-2020 i, en qualsevol cas, han de dirigir-se a algun dels àmbits següents:
- Ús més eficient de l'energia en la transformació dels aliments.
- Ús de fonts d'energia renovables, de subproductes, de residus i altres matèries primeres no alimentàries per impulsar el desenvolupament de la bioeconomia.
- Reducció de les emissions de gasos d'efecte hivernacle.
Poden ser beneficiàries dels ajuts que estableix l'Ordre les persones físiques, jurídiques i les seves agrupacions que siguin titulars responsables de l'activitat que fonamenta l'atorgament de l'ajut i que suporten la càrrega financera de les inversions subvencionables, i que compleixin des del moment de la sol·licitud els requisits i les condicions generals establerts a l'article 13 de la Llei 38/2003, de 17 de novembre, general de subvencions, i els següents:
a) Que manipulen o transformen i comercialitzen productes agraris de l'annex I del Tractat FUE, excepte els productes de la pesca i els forestals.
Caldrà que el beneficiari comercialitzi almenys el 50% del valor del producte transformat o manipulat.
b) Que compleixen les normes mínimes de respecte del medi ambient, seguretat laboral, higiene i, si escau, de benestar animal, d'acord amb la normativa específica en vigor.
c) Que l'empresa és viable econòmicament.
d) Que no es troba en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.07.2014).
f) En cas d'empreses amb 50 o més treballadors, complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny.
g) En cas d'empreses de plantilla igual o superior a 25 persones, disposar de mitjans per prevenir i detectar casos d'assetjament sexual i d'assetjament per raó de sexe, i per intervenir-ho als seus centres de treball d'acord amb els agents socials, de conformitat amb la Llei 5/2008, de 24 d'abril, del dret de les dones a eradicar la violència masclista.
h) En el cas d'empreses i entitats, no haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
i) En el cas d'associacions i fundacions, tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
j) En el cas de fundacions, a més, haver complert el deure de presentar els comptes anuals davant el protectorat, d'acord amb l'article 336-3 del llibre tercer del Codi civil de Catalunya, aprovat pel la Llei 4/2008, de 24 d'abril.
k) En el cas d'establiments o parts d'aquests oberts al públic que compleixin la normativa de política lingüística.
3.1 L'ajut té caràcter de subvenció directament aplicable als imports de les inversions i despeses derivades de les actuacions objecte de l'ajut.
3.2 L'import d'inversió subvencionable no pot superar els 5.000.000,00 euros i no pot ser inferior a 60.000,00 euros per persona beneficiària i per línia d'ajut (operacions 04.02.01, i 04.02.02).
Així mateix, l'import màxim de l'ajut no pot superar els 500.000,00 euros per persona beneficiària i per línia d'ajut (operacions 04.02.01 i 04.02.02).
3.3 El percentatge de subvenció que es podrà concedir a un projecte serà del 25% en el cas de microempreses, petites i mitjanes empreses (PIME), d'acord amb la definició de PIME inclosa en la Recomanació de la Comissió de la UE, de 6 de maig de 2003 (2003/361/CE), del 17% en el de les empreses amb menys de 750 treballadors o un volum de negoci inferior a 200 milions d'euros (empreses intermèdies) i del 7% en la resta de casos (grans empreses).
3.3.1 En les empreses PIME, el percentatge d'ajut del 25% es podrà augmentar en funció dels criteris següents:
a) Un increment del 3% per a les empreses amb personalitat jurídica associativa (AOP, cooperatives, societats agràries de transformació, les societats anònimes laborals de productors agraris, les societats mercantils participades majoritàriament per qualsevol de les anteriors).
b) Un increment d'un 3% per a les inversions que s'efectuïn en zones amb limitacions específiques, de muntanya o desafavorides.
d) Un increment del 3% per a les empreses de nova creació.
e) Un increment del 3% per a les empreses que s'hagin fusionat durant els dos anys anteriors a la sol·licitud de l'ajut.
3.3.2 En les empreses més grans que PIME esmentades en el primer paràgraf de l'apartat 3.3, els percentatges d'ajut del 17% i del 7% es podran augmentar en un 3%, en el cas que s'hagin fusionat durant els dos anys anteriors a la sol·licitud de l'ajut.
3.4 La quantia màxima destinada a aquests ajuts i l'aplicació pressupostària a la qual s'han d'imputar són les que es determinin en la convocatòria corresponent.
3.5 La subvenció podrà ser reduïda totalment o parcialment abans que no es dicti la resolució definitiva com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
3.6 La determinació de les sol·licituds que es podran subvencionar es limitarà en funció del nombre total de sol·licituds elegibles, de la disponibilitat pressupostària i d'acord amb els criteris de priorització que estableix l'apartat 4 d'aquestes bases reguladores.
4.1 Les sol·licituds d'ajut subvencionables presentades per realitzar les inversions establertes a l'apartat 1.1.a) i/o 1.1.b) seran valorades de forma independent per a cada línia d'ajut.
En aquest apartat s'establiran dos grups de prioritats: les comunes per a ambdues operacions (04.02.01 i 04.02.02) i les específiques de cadascuna de les línies.
4.2 Els criteris de priorització es referiran al NIF del sol·licitant, i solament es tindran en compte els expressament indicats per ell.
4.3 Els criteris de priorització comuns són els següents:
1) Relació amb el productor de base: fins a 8 punts, d'acord amb el criteri següent referit al darrer any: les organitzacions de productors, les associacions d'organitzacions de productors, les cooperatives, les SAT o les empreses mercantils participades majoritàriament per qualsevol de les anteriors, 8 punts; les empreses que acreditin ser titulars de la producció (s'acredita mitjançant la DUN, o registre d'explotacions), transformació i comercialització del producte, 4 punts; les empreses que acreditin l'obtenció de més del 50% de la matèria primera directament dels productors, mitjançant factures de compra corresponents a l'exercici anterior, 2 punts.
En cas de concórrer més d'un criteri, solament es tindrà en compte el de major puntuació.
2) Relació amb la venda de proximitat en circuit curt, d'acord amb el Decret 24/2013, de 8 de gener, del DARP: 3 punts.
El compliment d'aquest criteri es verifica amb l'acreditació en la venda de proximitat de productes agroalimentaris emesa pel/per la director/a competent en matèria d'alimentació.
3) Internacionalització de l'empresa: fins a 6 punts, d'acord amb el criteri següent referit a la mitjana dels 3 anys anteriors.
Valor de les exportacions de 10% a 25% de la facturació de l'empresa, 6 punts; valor de les exportacions de més de 25% a 50% de la facturació de l'empresa, 4 punts, i valor de les exportacions de més de 50% de la facturació de l'empresa, 2 punts.
4) Empreses inscrites en algun dels distintius d'origen o de qualitat que estableix la Llei 14/2003, de 13 de juny: 2 punts.
5) Empreses de productes ecològics inscrites en el Consell Català de la Producció Agrària Ecològica: 2 punts.
6) Nova activitat de transformació agroalimentària: 10 punts.
Inclou les empreses que no hagin tingut activitat de transformació agroalimentària abans de la sol·licitud de l'ajut (ja sigui en l'establiment objecte de la inversió o un altre del mateix sol·licitant, NIF).
El compliment d'aquest criteri es verifica a través del Registre Sanitari d'indústries i productes alimentaris de Catalunya i equivalents.
7) Empreses de dimensió micro o petita, d'acord amb la Recomanació 2003/361/CE de la Comissió, de 6 de maig de 2003, 6 punts.
8) Empreses que tinguin implementades mesures per al foment de l'economia circular, 3 punts.
S'entendran com a actuacions en economia circular, l'estalvi energètic, la reducció del malbaratament alimentari, la reutilització de subproductes obtinguts en el procés industrial, l'estalvi d'aigua, la reducció d'utilització d'envasos, i l'ecodisseny de la maquinària de fabricació.
4.4 A més dels criteris comuns, també es consideraran els criteris següents específics de priorització:
a) Les sol·licituds d'ajut subvencionables presentades per realitzar les inversions establertes a l'apartat 1.1.a) seran valorades fins a 15 punts amb relació al grau d'innovació del projecte, d'acord amb els criteris de priorització següents:
- Innovació en producte, 4 punts; innovació en procés, 4 punts, innovació en comercialització, 4 punts.
- Si han formalitzat un contracte amb alguna de les universitats públiques catalanes o un dels centres públics catalans de recerca o centres tècnics catalans, 3 punts.
b) Les sol·licituds d'ajut subvencionables presentades per realitzar les inversions establertes a l'apartat 1.1.b) seran valorades fins a 15 punts amb relació al major grau d'eficiència energètica expressada en funció dels aspectes que s'indiquen més endavant.
A la certificació es comprovarà la reducció o implementació declarada mitjançant una memòria mediambiental que haurà de presentar el beneficiari:
- Reducció de l'energia fòssil emprada i declarada en el moment de la sol·licitud: 3 punts.
- Reducció de l'energia fòssil emprada i declarada en el moment de la sol·licitud, per implementació d'energies renovables: 5 punts
- Reducció de l'energia total emprada i declarada en el moment de la sol·licitud, per implementació d'energies renovables: 7 punts.
4.5 En cas d'empat de puntuació en els projectes de les inversions establertes a l'apartat 1.1.a), es prioritzaran els que tinguin una puntuació superior en els criteris específics establerts en l'apartat 4.4.a), relatius a innovació.
I en cas d'empat en els projectes de les inversions establertes a l'apartat 1.1.b), es prioritzaran els que tinguin una puntuació superior en els criteris específics establerts en l'apartat 4.4.b) relatius a l'eficiència energètica.
En cas que es mantingui l'empat, es prioritzaran les empreses que tinguin una puntuació superior en internacionalització.
4.6 Les sol·licituds d'ajut subvencionables presentades per realitzar les inversions establertes a l'apartat 1.1.a) i b) amb una puntuació inferior a 16 punts no seran subvencionables per no assolir els criteris de priorització mínims.
La puntuació màxima que es podrà assolir serà de 55 punts.
4.7 L'aplicació dels criteris de selecció que es realitzarà serà el següent:
1r Es puntuaran totes les sol·licituds elegibles i s'ordenaran de major a menor puntuació.
2n Aquells expedients que no hagin assolit la puntuació mínima es desestimaran.
3r S'assignarà el pressupost de cada sol·licitud d'acord amb la intensitat d'ajut fixada en l'apartat 3 d'aquest annex, i es seleccionaran els expedients fins a exhaurir el pressupost de la convocatòria.
La resta de sol·licituds es desestimaran per manca de disponibilitat pressupostària.
En el cas que després d'aplicar aquesta selecció quedi pressupost, però sigui insuficient per tal d'aplicar la intensitat d'ajut prevista a la convocatòria, a la sol·licitud amb puntuació immediatament inferior (sol·licitud n-1) a la sol·licitud amb puntuació més baixa seleccionada (sol·licitud n), se li podrà aplicar la reducció de la intensitat d'ajut de forma proporcional al pressupost restant disponible.
Quan en la puntuació n-1 es trobi un grup de sol·licituds, s'aplicarà el criteri de desempat que s'estableix a l'apartat 4.5 d'aquest annex per tal d'ordenar les sol·licituds que es trobin en aquesta puntuació.
En el cas d'aplicar la reducció de la intensitat d'ajut de forma proporcional al pressupost restant disponible, es tramitarà una proposta de resolució al beneficiari potencial en la qual es detallarà la puntuació aconseguida i se li proposarà la intensitat d'ajut que li resulti i la possibilitat d'acceptar el pressupost proposat o bé renunciar-hi.
5 Concurrència amb altres ajuts
5.1 Els ajuts regulats en aquestes bases són incompatibles amb qualsevol altre ajut que, concedit amb la mateixa finalitat, estigui finançat amb fons comunitaris (fons estructurals, fons de cohesió o qualsevol altre instrument financer de la Unió Europea), d'acord amb l'article 59.8 del Reglament (CE) núm. 1305/2013 del Parlament Europeu i del Consell, de 17 de setembre de 2013.
5.2 Concretament, aquests ajuts són incompatibles amb les inversions realitzades per les OPFH beneficiàries d'ajuts FEAGA per al mateix projecte d'inversió.
5.3 Aquests ajuts són compatibles amb altres que, per la mateixa finalitat, puguin concedir altres administracions públiques o ens públics o privats, nacionals o internacionals, no inclosos en els supòsits dels apartats anteriors.
No obstant això, els imports i percentatges de la totalitat dels ajuts concedits per a la mateixa finalitat no podran superar els límits establerts pel Reglament (CE) núm. 1305/2013 del Parlament Europeu i del Consell, de 17 de setembre de 2013.
5.4 L'import dels ajuts no podrà superar en cap cas, aïlladament o en concurrència amb altres ajuts d'altres administracions públiques o ens públics o privats, nacionals o internacionals, destinats a la mateixa finalitat, el cost de les actuacions subvencionables.
6.1 Les sol·licituds per acollir-se a aquests ajuts s'adreçaran a la Direcció General d'Alimentació, Qualitat i Indústries Agroalimentàries, i només es poden presentar per mitjans telemàtics des de la pàgina web: http://web.gencat.cat/ca/tramits dins el termini establert a la convocatòria.
6.2 En la primera fase de tramitació, d'acord amb les normes establertes en l'apartat 8 d'aquestes bases reguladores, s'haurà de presentar:
- El formulari de la sol·licitud d'ajut esmentat a l'apartat anterior,
- Els plànols de planta amb indicació de la inversió projectada, diferenciant-la de la inversió existent.
- Comptes anuals: balanç, compte de pèrdues i guanys i memòria, corresponents als dos darrers exercicis i signats degudament, sempre que no s'hagin presentat amb anterioritat.
Els models a presentar, normals o abreujats, són els que estableixen les normes d'elaboració dels comptes anuals del Pla general comptable.
- Còpia de la certificació de l'acord d'aprovació dels comptes anuals, si la persona sol·licitant està obligada a dipositar els comptes anuals en el Registre mercantil o en el de cooperatives.
- Comptes anuals consolidats del grup, si la persona sol·licitant és una societat que forma part d'un grup de societats que estigui obligada a elaborar comptes anuals consolidats.
- Informe de l'auditoria, si la persona sol·licitant està obligada a sotmetre els seus comptes anuals a verificació comptable.
- Estudi de viabilitat de la inversió o un pla d'empresa.
- Document d'informació tecnicoeconòmica.
- Declaració de l'empresa sol·licitant relativa a pimes i grans empreses.
En cas que l'empresa sol·licitant tingui més de 750 treballadors i el seu volum de negoci sigui superior a 200 milions d'euros, no caldrà presentar aquesta documentació, i se li aplicaran directament les condicions establertes en les bases reguladores per a les grans empreses.
Quan l'empresa sol·licitant no pugui acreditar documentalment la dimensió de tot el grup empresarial, es considerarà que aquest té més de 750 treballadors i un volum de negoci superior a 200 milions d'euros a efectes de l'ajut.
- Certificat del responsable de personal on s'indiqui el nombre total d'efectius (UTA) de l'empresa detallant el tipus de vinculació amb l'empresa: donats d'alta a la Seguretat Social, relació de serveis, autònoms, a través d'empreses de treball temporal.
En cas que l'empresa tingui empreses associades i/o vinculades a ella, també és necessari presentar aquest certificat de cadascuna d'elles.
- Impost de Societats corresponent a la persona sol·licitant (Model 200).
- Documentació acreditativa dels préstecs subscrits, si es tenen.
- Documentació relativa a altres ajuts sol·licitats o concedits per la mateixa finalitat, si escau.
- Documentació acreditativa, si escau, de la fusió de l'empresa sol·licitant durant els 2 darrers exercicis previst en l'apartat 3.
- En cas que en l'IAE de l'empresa consti alguna activitat de venda al detall, aportar documentació acreditativa de la venda al major.
Llistat de l'IVA del darrer any.
- En cas que el producte transformat objecte de la inversió presentada ja s'exporti, presentar còpia del Document Únic Administratiu (DUA) o declaració Intrastat, segons escaigui, en què consti el producte.
- En cas de valoració del criteri 4.3.1. relativa a l'obtenció de més del 50% de la matèria primera directament dels productors, cal presentar factures de compra corresponents a l'exercici anterior.
- Documentació acreditativa del criteri de prioritat 4.3.8) relatiu a la implementació de mesures per al foment de l'economia circular.
- En cas de valoració del criteri 4.3.3) relatiu a la internacionalització de l'empresa, Declaració de l'IVA corresponent als 3 anys anteriors.
- En cas de valoració del criteri 4.4.a) relatiu a la formalització d'un contracte amb alguna de les universitats públiques catalanes o un dels centres públics catalans de recerca o tècnic catalans, el contracte corresponent.
-En el cas dels ajuts de l'apartat 1.1.b), a més, cal aportar una memòria mediambiental de les actuacions a realitzar, d'acord amb el model normalitzat que es podrà obtenir a qualsevol dependència del DARP o al web http://web.gencat.cat/ca/tramits.
6.3 El formulari de sol·licitud inclourà la descripció del projecte d'inversió, el resum de les inversions, les declaracions responsables d'elegibilitat i priorització, i les declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la seva sol·licitud:
a) Que el Registre d'indústries agràries i alimentàries de Catalunya (RIAAC) reflecteix la situació actual de les instal·lacions, i que està a nom del/de la beneficiari/ària de l'ajut.
b) Que no s'ha sol·licitat cap altre ajut per a la mateixa finalitat, llevat del supòsit que preveu l'apartat 5 d'aquestes bases, referit a la concurrència amb altres ajuts.
En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, cal especificar-ne la quantia, la data de concessió i l'ens corresponent.
c) Que totes les dades que consten a la sol·licitud són certes i es compromet a aportar informació i documents necessaris per a la seva comprovació.
d) Que accepta les condicions i els compromisos establerts a les disposicions legals que regulen l'ajut i les verificacions corresponents.
e) Que no està sotmès a les causes que impedeixin adquirir la condició de persona beneficiària que estableixen l'article 13 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
f) Que compleix la normativa en matèria de seguretat i salut laboral, mediambiental, higiene i benestar animal, si s'escau.
g) Que el projecte d'inversió no comporta efectes negatius en el medi ambient o bé que s'ha efectuat una Avaluació de l'impacte ambiental segons el previst en la normativa mediambiental específica.
h) En el cas d'empreses amb una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
i) Que l'empresa sol·licitant és viable econòmicament.
j) Que l'empresa sol·licitant no es troba en situació de crisi, d'acord amb l'apartat 2.1 de la Comunicació de la Comissió, per la qual s'estableixen les directrius comunitàries sobre ajuts estatals de salvament i de reestructuració d'empreses en crisi (2014/C 249/C/01).
k) Que l'empresa té el balanç general, el volum de negoci i nombre d'efectius d'acord amb els criteris establerts a la Recomanació 2003/361/CE de la Comissió, de 6 de maig de 2003, sobre definició de microempreses, petites i mitjanes empreses.
l) Que compleix la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny, si escau.
m) Que el compte corrent on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
n) En el cas d'empreses i entitats, no haver estar sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, per resolució administrativa ferma o condemnada per sentència judicial ferma.
En el cas d'empreses de més de 250 treballadors, a més, disposar d'un pla d'igualtat entre dones i homes d'acord amb l'article 36 de la Llei 17/2015, de 21 de juliol.
o) En el cas d'associacions i fundacions, tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
En el cas de fundacions, a més, haver complert el deure de presentar els comptes anuals davant el protectorat, d'acord amb l'article 336-3 del llibre tercer del Codi civil de Catalunya, aprovat pel la Llei 4/2008, de 24 d'abril.
p) En el cas d'establiments o parts d'aquests oberts al públic, que compleixin la normativa de política lingüística.
6.4 En la segona fase del procés de concessió s'ha de presentar la documentació que s'indica a continuació.
No obstant això, no caldrà presentar la documentació que ja s'hagi presentat anteriorment en el DARP i les dades de la qual no hagin variat i continuïn sent vigents.
En aquest cas, quan s'iniciï el procediment administratiu en una oficina del DARP diferent d'aquella on es va presentar la documentació caldrà indicar en l'imprès de sol·licitud el procediment, la campanya o l'any i la unitat del DARP en la qual es va aportar la documentació requerida:
a) En el cas de persones jurídiques, certificat de l'òrgan competent, segons els estatuts de l'entitat, de l'acord de sol·licitar l'ajut, d'emprendre l'actuació per la qual es demana l'ajut, i acceptar els compromisos corresponents.
No caldrà aquest certificat en cas d'administrador únic.
b) Documentació que acrediti que la persona sol·licitant compleix la normativa mediambiental, de seguretat laboral, d'higiene i de benestar animal, si s'escau, en concret, el permís ambiental o bé la seva sol·licitud a l'Administració competent.
c) Permís d'obra o bé la seva sol·licitud, si escau.
d) Avaluació de l'impacte ambiental previst de conformitat amb la normativa mediambiental específica, quan pugui tenir efectes negatius en el medi ambient.
e) Projecte tècnic bàsic, signat per una persona tècnica i visat pel col·legi professional corresponent, en els supòsits previstos en el Reial decret 1000/2010, en cas que el valor de l'obra civil, maquinària i instal·lacions objecte de sol·licitud superi els 150.000,00 euros d'inversió o la potència instal·lada superi els 20 kW.
El projecte ha de complir el que estableixen aquestes bases i la normativa comunitària, així com altra legislació aplicable.
En cas de sol·licitar també l'ajut previst a l'article 2.1.b), es pot presentar el mateix projecte per a ambdós ajuts; no obstant això, hauran de diferenciar-se clarament les inversions i el pressupost que es presenten a cadascun d'aquests ajuts.
Caldrà que es presenti com a mínim una factura per a cada una de les despeses.
En cas que aquestes despeses (llevat de les despeses de construcció relacionades a l'Annex 2.1 determinades en funció de mòduls de cost de referència) que ha de realitzar la persona sol·licitant superin la quantia de 50.000,00 euros en el supòsit de cost per execució d'obra, o de 18.000,00 euros en el supòsit de subministrament de béns d'equip o prestació de serveis per empreses de consultoria o assistència tècnica, la persona sol·licitant haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, tret que per les especials característiques de les despeses subvencionables no hi hagi al mercat suficient nombre d'entitats que ho subministrin o prestin.
Quan es produeixi aquesta circumstància, caldrà adjuntar al projecte una memòria raonada en relació amb l'oferta triada.
L'elecció entre les ofertes presentades es realitzarà conformement a criteris d'eficiència i economia.
Quan la proposta no recaigui en l'oferta econòmica més baixa, s'haurà de justificar suficientment la impossibilitat d'obtenció del mateix producte i les mateixes prestacions, i serveis del proveïdor a menor cost.
Si no es fa així, es subvencionarà l'import més econòmic.
Les tres ofertes han de provenir d'empreses que no formin part del mateix grup de societats, d'acord amb l'article 42 del Codi de comerç.
Si es detecten ofertes vinculades de complaença o amb irregularitats, s'actuarà d'acord amb el que preveuen les bases reguladores 13 i 15.
Les factures proforma o ofertes hauran de descriure i detallar suficientment l'operació per tal d'identificar cadascun dels elements i preus corresponents, amb la finalitat de verificar-ne el cost raonable.
6.5 La presentació de la sol·licitud de l'ajut per part de la persona interessada comporta l'autorització al DARP per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització esmentada, mitjançant l'imprès de sol·licitud, caldrà que aporti el certificat o els certificats de què es tracti.
6.6 En cas que una persona beneficiària presenti més d'una sol·licitud d'ajut que afecti un mateix establiment industrial, identificat pel número de Registre d'indústries agràries i alimentàries de Catalunya (RIAAC), aquests projectes s'acumularan en un sol expedient, d'acord amb el que estableix la Llei 39/2015, d'1 d'octubre.
6.7 Les persones sol·licitants han de facilitar tota la informació complementària que els requereixi el DARP, per tal d'acreditar els requisits exigits.
7 Compromisos i obligacions de les persones beneficiàries
7.1 Les persones beneficiàries estan obligades i es comprometen mitjançant la signatura de la sol·licitud de l'ajut a:
a) Estar al corrent del pagament de les obligacions tributàries amb l'Agència Estatal d'Administració Tributària i les seves obligacions socials amb la Seguretat Social, així com no tenir deutes de cap tipus amb la Generalitat de Catalunya.
b) Comunicar per escrit i dins dels deu dies següents, a la Direcció General d'Alimentació, Qualitat i Indústries Agroalimentàries, l'obtenció d'altres subvencions, ajuts, ingressos o recursos que financin les activitats subvencionades, tan aviat com es conegui i, en tot cas, amb anterioritat a la justificació de l'aplicació donada als fons percebuts.
c) Durant un període mínim de cinc anys comptat des de la data del pagament de la subvenció, mantenir i gestionar directament l'activitat subvencionada en la zona del PDR, no haver sofert canvis substancials que afectin la naturalesa, els objectius o les condicions d'execució de l'operació, ni canvis en la propietat d'un element d'infraestructura que proporcioni a una empresa o un organisme públic un avantatge indegut.
d) Quan l'actuació subvencionada consisteixi en l'adquisició, construcció, rehabilitació o millora de béns inventariables susceptibles de ser inscrits en el Registre de la propietat, la persona beneficiària ha de fer constar a l'escriptura que el bé de què es tracti queda afectat a la subvenció per un període de cinc anys a comptar des de la data del pagament final de l'ajut, així com l'import de l'ajut concedit.
7.2 Informar al públic de l'ajut obtingut pel FEADER durant la realització d'una operació de la manera següent:
a) Presentant en el lloc web de la persona beneficiària per a ús professional, en el cas d'existir, una breu descripció de l'operació quan es pugui establir un vincle entre l'objecte del lloc web i l'ajut prestat a l'operació, en proporció al nivell d'ajut, amb els seus objectius i resultats, i destacant l'ajut financer de la Unió Europea.
b) En el cas d'operacions en el marc del PDR que donin lloc a una inversió que rebi un ajut públic total superior a 50.000,00 euros, la persona beneficiària col·locarà un panell (mida mínima A3) o una placa explicativa (mida mínima A4) amb informació sobre el projecte, on es destacarà l'ajut financer de la Unió Europea.
c) Els cartells, panells, plaques i llocs web portaran una descripció del projecte o de l'operació i els elements als quals es refereix el punt de la part 2 de l'Annex III del Reglament (UE) núm. 808/2014, de la Comissió, de 17 de juliol de 2014.
A més, seguiran les pautes del programa d'identificació visual de la Generalitat de Catalunya (PIV).(s/ guia http://www.gencat.cat/piv ).
7.3 Proporcionar a la Direcció General de Desenvolupament Rural, als avaluadors designats o altres organismes designats per aquesta direcció general tota la informació necessària per poder realitzar el seguiment i l'avaluació del programa, en particular en relació amb el compliment de determinats objectius i prioritats.
7.4 Portar un sistema de comptabilitat separat, o bé un codi comptable adequat per a totes les transaccions relatives a l'operació finançada amb càrrec al FEADER.
7.5 En cas d'empreses que no siguin PIME, no sotmetre la seva activitat productiva a una relocalització fora de la Unió Europea, abans de transcorreguts 10 anys des del pagament de l'ajut.
8.1 El procediment de concessió de la subvenció es farà en règim de concurrència competitiva i s'efectuarà en dues fases.
8.2 L'òrgan instructor és el Servei d'Indústries i Comercialització Agroalimentàries, els òrgans de tramitació són les Seccions Territorials corresponents i l'òrgan competent per dictar resolucions és el/la director/a general d'Alimentació, Qualitat i Indústries Agroalimentàries.
8.3 Els actes de tràmit que hagi de notificar l'òrgan instructor o el concedent i els òrgans de tramitació es notificaran a les persones interessades mitjançant notificació individual per mitjans electrònics.
8.4 La Comissió de valoració que estarà constituïda pel subdirector/a general d'Indústries i Comercialització Agroalimentàries, pel/per la subdirector/a general de Transferència i Innovació Tecnològica, i el/la cap de Servei de la Qualitat Agroalimentària, determinarà, d'acord amb la llista d'expedients que li trameti l'òrgan instructor, l'assignació del pressupost, seguint els criteris de priorització establerts en l'apartat 4 d'aquestes bases reguladores.
8.5 La Comissió de valoració podrà sol·licitar a l'òrgan instructor tots els documents i informes que consideri necessaris per a l'elaboració de l'informe de valoració.
8.6 D'acord amb la documentació presentada i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per resoldre.
8.7 En la primera fase, sobre la base de la sol·licitud i la documentació que especifiquen els apartats 6.2 i 6.3, es puntuaran els expedients elegibles en funció dels criteris de prioritat que estableix l'apartat 4.
En el cas dels ajuts de l'apartat 1.1.b), prèviament, l'òrgan instructor podrà sol·licitar l'avaluació tècnica de les actuacions realitzades per part d'organismes públics competents en matèria mediambiental i energètica, i en el cas de la prioritat establerta a l'apartat 4.3.8 podrà sol·licitar l'avaluació tècnica de les inversions per part d'organismes públics competents en matèria relacionada amb l'economia circular.
Així mateix, la Comissió de valoració decidirà, en funció de les disponibilitats pressupostàries, els expedients que passen a la segona fase.
En la segona fase, l'òrgan concedent notificarà mitjançant notificació individual per mitjans electrònics la puntuació mínima a les persones sol·licitants:
a) Les persones sol·licitants que no hagin assolit la puntuació mínima disposaran d'un termini de deu dies per presentar al·legacions, que si són estimades seguiran el tràmit que descriu l'apartat b) següent, i si no ho són, es dictarà l'oportuna resolució.
b) Les persones sol·licitants que han assolit la puntuació mínima disposaran d'un termini d'un mes per presentar la documentació que indica l'apartat 6.4, relativa a la segona fase del procés.
D'acord amb aquesta documentació, la Comissió de valoració revisarà, si escau, l'informe elaborat en la primera fase, a partir del qual l'òrgan instructor elevarà la proposta de resolució al director o la directora general d'Alimentació, Qualitat i Indústries Agroalimentàries, el/la qual dictarà la resolució sobre la concessió o denegació de l'ajut, segons escaigui.
9.1 L'incompliment dels requisits no esmenables o del termini de presentació de sol·licituds que estableixen les bases reguladores de cada subvenció comporta la inadmissió de la sol·licitud.
9.2 Comporta el desistiment de la sol·licitud la manca de presentació de qualsevol dels documents que preveu l'aparat 6 o la manca d'esmena dels requisits esmenables, dins el termini de 10 dies hàbils i amb el requeriment previ.
9.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i notificarà individualment mitjançant notificació individual per mitjans electrònics la resolució d'inadmissió o desistiment a les persones interessades.
10.1 Abans de la resolució de concessió, l'òrgan concedent comprovarà que el sol·licitant compleix els criteris de l'aparat 3.3.1.d'aquestes bases que regulen el percentatge d'ajut a atorgar.
10.2 En la resolució de concessió hi figuraran, com a mínim, l'import de la inversió aprovada, el percentatge i l'import de la subvenció aprovada, la procedència dels fons amb què es finança l'ajut i l'import que prové del FEADER (indicant a quina prioritat, mesura i operació del Programa pertany l'ajut), així com la resta de fons, i les condicions que haurà de complir la persona beneficiària, el termini d'execució i de justificació de les actuacions subvencionades.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'Administració tributària, la Seguretat Social i amb la Generalitat de Catalunya.
10.3 La resolució es notificarà individualment mitjançant notificació individual per mitjans electrònics.
10.4 La resolució de concessió es pot modificar en cas d'alteració de les condicions que en van determinar l'atorgament, ja siguin relatives a la persona beneficiària o bé com a conseqüència d'una decisió dels òrgans competents de la Unió Europea.
11 Modificacions de la inversió aprovada
11.1 La persona beneficiària que vulgui realitzar les modificacions de les inversions previstes i aprovades en un projecte d'inversió, que suposin nous conceptes o diferents funcionalitats (s'exclou canvi de potència o capacitat), caldrà que les comuniqui a la Direcció General d'Alimentació, Qualitat i Indústries Agroalimentàries amb un termini mínim de 2 mesos abans de la data de justificació.
I si es tracta de modificacions substancials, les haurà de sol·licitar abans d'executar-les.
El DARP facilitarà un model de comunicació i sol·licitud, que haurà d'anar acompanyat de la documentació detallada a l'apartat 11.4.
Si les modificacions no són substancials i la documentació aportada junt amb la comunicació es considera suficient, es podran realitzar sense autorització expressa de l'òrgan concedent.
Sí que caldrà l'autorització de la sol·licitud de modificació en el cas de les modificacions substancials, la qual es notificarà individualment mitjançant notificació individual per mitjans electrònics.
11.2 Solament es podran realitzar compensacions -increment o disminució- entre subpartides d'una mateixa partida.
11.3 A efectes d'aquesta Ordre, es consideren modificacions substancials de l'expedient d'ajut les següents:
a) El canvi de beneficiari/ària.
b) El canvi de localització de les inversions, dins de la indústria o fora de la indústria.
c) La compensació -increment o disminució- de més del 20% del pressupost previst i concedit entre subpartides d'una mateixa partida.
d) La modificació del calendari previst per a l'execució de les inversions per causes alienes al beneficiari acreditades degudament i valorades per l'òrgan concedent, amb el límit establert a l'apartat 12.1.
Aquest tipus de modificació es podrà aprovar en funció de les disponibilitats pressupostàries.
e) Qualsevol modificació que afecti els criteris d'elegibilitat, objectius i criteris de priorització del projecte d'inversió.
11.4 Per raó d'import, totes les modificacions de les inversions aprovades, comportaran la presentació d'un pressupost o factura proforma.
Quan les despeses superin la quantia de 50.000,00 euros en el supòsit de cost per execució d'obra, o de 18.000,00 euros en el supòsit de subministrament de béns d'equip o prestació de serveis per empreses de consultoria o assistència tècnica, s'hauran de presentar 3 ofertes (tret de les actuacions en obra civil, que es pagaran en mòduls), i també la resta de documentació i requisits que estableix l'apartat 6.4.f) d'aquestes bases reguladores, així com el nou quadre de pressupostos estimatius que acompanya la resolució de concessió, adaptat a les modificacions.
Les modificacions que cal comunicar o sol·licitar, en el moment de fer-ho, hauran de presentar la documentació de l'apartat anterior junt amb l'imprès corresponent, i també una memòria explicativa de les modificacions amb detall dels canvis.
La resta de modificacions presentaran la documentació establerta al 1r paràgraf en el moment de la certificació.
Si les modificacions afecten l'acta de no-inici aixecada en fase de concessió, caldrà fer una nova acta de no-inici de les inversions objecte de la modificació.
11.5 Les modificacions constatades en el moment de la certificació objecte de comunicació no informades, i les no autoritzades o que no compleixin els requisits establerts en aquesta base reguladora no seran subvencionables, i se seguirà allò que estableix l'apartat 13 d'aquestes bases reguladores.
11.6 En cas de modificacions posteriors a la certificació, se seguiran els apartats 11.1 a 11.5 d'aquestes bases.
12.1 Les persones beneficiàries han de justificar les actuacions objecte de l'ajut en el termini previst a la resolució de concessió de l'ajut, o, si s'escau, en el termini establert d'acord amb l'apartat 11.3.d).
Aquest termini es fixarà d'acord amb les dotacions pressupostàries anuals previstes en l'article 2.3 i com a màxim serà fins al 31 de març de 2020.
12.2 En el cas que les activitats hagin estat finançades, a més de l'ajut o subvenció, amb fons propis o altres subvencions o recursos, s'ha d'acreditar l'import, la procedència i l'aplicació d'aquests fons a les activitats subvencionades.
12.3 La documentació justificativa és la següent i s'ha de presentar d'acord amb els models normalitzats que es poden obtenir en qualsevol dependència del DARP o al web http://seu.gencat.cat.
a) Sol·licitud de pagament de l'ajut, d'acord amb l'imprès normalitzat que es podrà obtenir en qualsevol dependència del DARP o al web http://agricultura.gencat.cat/guiajustificacioajuts
b) Compte justificatiu, d'acord amb el model normalitzat que es podrà descarregar des de la seu electrònica https://seu.gencat.cat del web http://agricultura.gencat.cat/ajutsentermini o obtenir en qualsevol dependència del DARP.
Una memòria explicativa del compliment de la finalitat de l'acció, l'activitat o el projecte subvencionat, amb indicació de les activitats realitzades i dels resultats obtinguts.
- Si la subvenció s'atorga d'acord amb un pressupost, s'ha de presentar una liquidació on s'indiquin i, si escau, es motivin les desviacions respecte al pressupost inicial.
- Documents originals i factures originals o els documents probatoris equivalents en el tràfic jurídic mercantil o amb eficàcia administrativa i la documentació acreditativa del pagament consistent en extracte bancari o, en el cas de pagaments en efectiu, documentació acreditativa de la percepció de l'import per part del creditor.
Aquestes factures i justificants acreditatius del pagament hauran de ser de data posterior a la sol·licitud d'ajut, i anteriors a la data de finalització del termini d'execució i justificació establert a la resolució de concessió.
- Certificat de taxador independent acreditat degudament i inscrit en el corresponent registre oficial, en el supòsit d'adquisició de béns immobles.
Quan l'actuació subvencionada consisteixi en l'adquisició, la construcció, la rehabilitació o la millora de béns inventariables susceptibles de ser inscrits en el Registre de la propietat, la persona beneficiària ha de fer constar a l'escriptura que el bé de què es tracti queda afectat a la subvenció per un període de cinc anys, així com l'import de l'ajut concedit.
- Relació detallada d'altres ingressos o subvencions que hagin finançat l'activitat subvencionada amb indicació de l'import i la seva procedència.
Si els justificants de despesa s'imputen parcialment a d'altres subvencions caldrà indicar la quantia exacta o percentatge imputat a cadascuna, amb identificació dels òrgans condecents.
12.4 Per què sigui subvencionat un projecte s'exigeix que estigui executat el 70% del pressupost inicial total aprovat d'inversió.
En cas de no arribar a aquest percentatge d'execució es procedirà a la revocació de l'ajut d'acord amb el que estableix l'apartat 13 d'aquestes bases reguladores.
12.5 Els òrgans competents del DARP comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible en les bases de dades i registres.
12.6 La proposta de pagament de la subvenció es realitzarà amb la certificació prèvia dels serveis competents del DARP que acrediti la realització de les inversions previstes, amb la justificació documental d'haver efectuat les despeses corresponents a les inversions esmentades, així com el compliment dels requisits establerts a la resolució.
12.7 Les persones beneficiàries per rebre l'import de les subvencions han d'estar al corrent de les obligacions amb l'Administració tributària i la social en el moment que el DARP realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DARP a què es refereix l'apartat 6.5 de les bases reguladores.
12.8 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
12.9 La regulació dels pagaments en efectiu és la continguda en l'article 7 de la Llei 7/2012, de 29 d'octubre, per la qual cosa no es poden pagar en efectiu operacions en les quals una de les parts contractants sigui empresari o professional amb un import igual o superior a 2.500 euros o el seu equivalent en moneda estrangera.
12.10 En relació a les inversions aprovades per mitigar el canvi climàtic, caldrà presentar una memòria mediambiental, i les acreditacions corresponents de la consecució dels objectius mediambientals que es van declarar en la sol·licitud de l'ajut.
Per valorar les esmentades memòria i acreditacions, l'òrgan instructor podrà sol·licitar l'avaluació tècnica de les inversions per part d'organismes públics competents en matèria mediambiental i energètica.
12.11 Els establiments que no disposin del permís mediambiental o no el tinguin actualitzat, d'acord amb la Llei 20/2009, de 4 de desembre, de prevenció i control de les activitats, per causes no atribuïbles al beneficiari de l'ajut, hauran de lliurar, juntament amb una còpia del darrer document administratiu del tràmit del permís, una garantia en forma d'aval financer corresponent a l'import de l'ajut certificat, i una declaració responsable signada per la persona beneficiària en la qual reconegui estar informada que en el moment de disposar del permís ambiental corresponent l'haurà de presentar al DARP i que es revocarà l'ajut i l'execució de l'aval si no s'obté el permís ambiental en el termini que estableix l'administració ambiental per concedir-lo.
Els serveis territorials del DARP facilitaran un model de declaració responsable.
Si quan finalitzi aquest termini no es pot acreditar l'obtenció dels permisos ambientals corresponents, l'òrgan condecent iniciarà un procediment de reintegrament del total de la subvenció pagada més els interessos legals corresponents regulat a l'apartat 13 d'aquestes bases.
13 Revocació de la concessió i reintegrament de les quantitats percebudes indegudament
13.1 L'òrgan concedent ha de revocar totalment o parcialment les subvencions concedides amb l'obligació per part del beneficiari de retornar l'import rebut i de pagar l'interès de demora corresponent, en els supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, a la Llei 38/2003, de 17 de novembre, general de subvencions, i en el Reglament (UE) 1306/2013 del Parlament Europeu i del Consell, de 17 de desembre de 2013, i les seves disposicions d'aplicació, així com en el cas de l'incompliment dels requisits que estableixen aquestes bases reguladores.
13.2 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
13.3 També serà procedent la revocació o, si escau, el reintegrament total o parcial de les quantitats percebudes i l'exigència de l'interès de demora corresponent en els casos que estableixen l'article 37 de la Llei 38/2003, de 17 de novembre, i l'article 99 del Decret legislatiu 3/2002, de 24 de desembre.
Igualment, serà procedent la revocació i el reintegrament en els supòsits establerts a l'article 35 del Reglament delegat (UE) núm. 640/2014, d'11 de març, i a l'article 63 del Reglament d'execució (UE) núm. 809/2014 de la Comissió, de 17 de juny, i el requisit de l'apartat 12.4, que estableix l'obligatorietat del compliment del 70% del pressupost inicial total aprovat del projecte.
13.4 El reintegrament de les quantitats percebudes indegudament es regeix pel que estableix el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament, així com el Reglament (UE) 1306/2013 del Parlament Europeu i del Consell, en el Reglament delegat (UE) 907/2014 de la Comissió i en el Reglament d'execució (UE) 908/2014 de la Comissió.
El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 39/2015, d'1 d'octubre, del procediment administratiu comú de les administracions públiques, sense perjudici de les especialitats que estableixi la normativa aplicable en matèria de subvencions.
D'acord amb l'article 63 del Reglament d'execució (UE) 809/2014 de la Comissió, de 17 de juliol de 2014, en els supòsits en què la diferència entre l'import de la subvenció que es correspon amb la inversió justificada presentada per la persona beneficiària i l'import de la subvenció que es correspon amb la inversió justificada després dels controls d'admissibilitat superi el 10%, s'aplicarà una reducció a la subvenció que es correspon amb la inversió justificada després dels controls d'admissibilitat igual a la diferència entre els dos imports de subvenció esmentats.
En el cas que l'import de la sol·licitud de pagament sigui superior a l'import que figura en la resolució de concessió, l'import sol·licitat s'ajustarà a l'import de la resolució.
Els òrgans competents del DARP tenen la facultat de realitzar els controls que considerin necessaris per comprovar les dades que justifiquen l'atorgament de l'ajut, i d'inspeccionar les inversions per comprovar que es compleix la destinació dels ajuts, els requisits i compromisos establerts en aquestes bases reguladores, i el compliment de la normativa sobre els controls que regula els ajuts finançats pel FEADER, fins transcorreguts cinc anys comptats a partir de l'endemà de la data de pagament final de la subvenció.
A més, quan un beneficiari no sigui PIME, no haurà de sotmetre l'activitat productiva a una relocalització fora de la UE, aspecte que es comprovarà entre el sisè i el desè anys després de la data de pagament final de la subvenció.
Així mateix, l'exercici d'aquestes funcions d'inspecció i control inclou les actuacions adreçades a la prevenció i detecció de frau, d'acord amb l'establert en els reglaments (UE) 1303/2013 i (UE) 1306/2013 i les seves disposicions d'aplicació.
D'acord amb l'article 46.2 de la Llei 38/2003, la negativa al compliment de l'obligació dels beneficiaris o tercers a prestar col·laboració i facilitar la documentació que els sigui requerida en exercici d'aquestes funcions d'inspecció i control, es considerarà resistència, excusa, obstrucció o negativa i, per tant, causa de revocació, i reintegrament en el seu cas, de l'ajut, sense perjudici de les sancions que puguin correspondre.
Sens perjudici del que estableixen els apartats 13 i 14, i de les especialitats que es puguin derivar de la normativa sectorial aplicable, el règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la Llei 40/2015, d'1 d'octubre, sens perjudici de les especialitats que es puguin derivar de la normativa sectorial aplicable.
17.1 Les dades personals dels beneficiaris podran ser tractades per organismes nacionals i de la Unió Europea relacionats amb les obligacions de les administracions relatives a la gestió, control i auditoria, així com de seguiment i avaluació, d'acord amb el que estableix l'article 117.1 del Reglament (UE) 1306/2013.
A aquests efectes, assisteixen als beneficiaris els drets establerts en les normes sobre el tractament de dades de la Directiva 95/46/CE i del Reglament (CE) 45/2001, així com la normativa de transposició.
17.2 D'altra banda, els beneficiaris i les entitats col·laboradores, si s'escau, en el cas que l'objecte de la subvenció inclogui el tractament de dades de caràcter personal, han de complir amb la normativa corresponent, adoptant i aplicant les mesures de seguretat previstes per la normativa europea esmentada en l'apartat anterior i per la Llei orgànica 15/1999, de 13 de desembre, de protecció de dades de caràcter personal desplegada pel Reial decret 1720/2007, de 21 de desembre.
Els ajuts concedits a les persones físiques per import superior a 1.250 euros i els ajuts concedits a persones jurídiques es faran públics en la seu electrònica de la Generalitat http://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
Els ajuts que superin els 6.000 euros es publicaran, a més, en el Diari Oficial de la Generalitat de Catalunya (DOGC). ( Aquesta informació s'ha de fer constar en la resolució de concessió. )
Aquests ajuts estan sotmesos al règim de transparència i al sistema de control i sancions establert en el Reglament (UE) núm. 1306/2013, del Parlament Europeu i del Consell, de 17 de desembre de 2013, sobre finançament, gestió i seguiment d ela Política Agrícola Comuna, pel qual es deroguen els Reglaments (CE) núm. 352/78, (CE) núm.165/94, (CE) núm. 2799/98, (CE) núm. 814/2000, (CE) núm. 1290/2005 i (CE) núm. 485/2008 del Consell.
Són susceptibles de subvenció les despeses següents, efectuades amb posterioritat a la data de sol·licitud de l'ajut:
La construcció i la compra, inclòs l'arrendament financer si la compra es realitza dins el període de justificació, de béns immobles, així com la millora de l'obra civil, incloses les instal·lacions inherents a l'obra civil.
A efectes del càlcul de la quantia d'inversió subvencionable, al valor de compra d'un immoble es descomptarà el valor del sòl que repercuteixi sobre l'immoble, valorat per un tècnic competent en la matèria.
L'import màxim subvencionable pel que fa a les despeses de construcció es determinarà segons els mòduls de cost de referència següents.
El valor dels mòduls de cost de referència genèrics s'obté, per a cada sector establert (en funció dels requisits tecnicosanitaris), per a cada tipus de zones i segons el seu grau d'aplicació.
1.1 TAULA PER A MÒDULS DE NOVA CONSTRUCCIÓ I AMPLIACIONS D'OBRES EXISTENTS
Moviments de terres i fonaments amb sabates.
Estructura metàl·lica d'alçària fins a 12m i llum de 25 a 35m, incloent-hi part proporcional estructura de formigó prefabricat i part proporcional d'estructura amb 1 planta.
Coberta inclinada, incloent-hi part proporcional coberta plana.
Tancament de façana amb panell prefabricat de formigó armat o amb panells sandvitx, incloent-hi part proporcional façana amb paret ceràmica i part proporcional façana ventilada amb paret ceràmica.
Molls de recepció i d'expedició, incloent abrics refrigerats i rampa.
Enllumenat i instal·lació elèctrica BT completa, incloent-hi presa de terra.
Instal·lació d'extinció d'incendis bàsica, incloent part proporcional de detecció i extinció automàtica.
Oficines, sala de tast i botiga, amb compartimentació (ceràmica, guix laminat o mampares), paviment (terratzo, ceràmic o parquet), falsos sostres, instal·lacions de lampisteria, aparells sanitaris, elèctrica i enllumenat, clima amb bomba de calor, sistema d'alarma i comunicacions.
Serveis de personal/vestidors, amb compartimentació (ceràmica, guix laminat, mampares), paviment (terratzo o ceràmic), fals sostre, instal·lacions lampisteria, aparells sanitaris, elèctrica i enllumenat.
Soterrani amb terreny normal i part proporcional terreny rocós.
(Làcties i de segona transformació).
1.2 TAULA PER A MÒDULS DE CONDICIONAMENT D'OBRES EXISTENTS
Molls de recepció i d'expedició, incloent-hi abrics refrigerats i rampa.
Enllumenat i instal·lació elèctrica BT completa incloent-hi presa de terra.
Instal·lació d'extinció d'incendis bàsica, incloent-hi part proporcional de detecció i extinció automàtica.
Oficines, sala de tast i botiga, amb compartimentació (ceràmica, guix laminat o mampares), paviment (terratzo, ceràmic o parquet), fals sostres, instal·lacions de lampisteria, aparells sanitaris, elèctrica i enllumenat, clima amb bomba de calor, sistema d'alarma i comunicacions.
Serveis de personal i vestidors, amb compartimentació (ceràmica, guix laminat o mampares), paviment (terratzo o ceràmic), fals sostres, instal·lacions de lampisteria, aparells sanitaris, elèctrica i enllumenat.
(làcties i de segona transformació)
L'import de la compra del bé immoble està limitat a un màxim del 30% de les inversions totals del projecte.
Mitjançant la convocatòria corresponent, es podran actualitzar els valors específics dels mòduls.
La compra, inclosa la compra a través d'arrendament financer si aquesta es realitza dins el període de justificació, la instal·lació de nova maquinària i béns d'equip, incloses les instal·lacions telefòniques, les fotocopiadores i el maquinari informàtic, fins al valor de mercat del producte.
L'adquisició o desenvolupament de programes informàtics, i l'adquisició de patents, llicències, drets d'autor i marques registrades.
L'import de la compra dels elements esmentats en aquest apartat està limitat a un màxim del 30% de les inversions totals del projecte.
Els costos generals vinculats a les inversions recollides al apartats 1) i 2) tals com honoraris d'arquitectes, enginyers i assessors, honoraris relatius a l'assessorament sobre la sostenibilitat econòmica i mediambiental, inclosos els estudis de viabilitat.
L'import del conjunt de les despeses d'aquest apartat està limitat a un màxim del 12% de les inversions que preveuen els punts 1) i 2).
No són susceptibles de subvenció les actuacions següents:
Les instal·lacions d'emmagatzematge frigorífic de productes congelats o ultracongelats, excepte si són necessàries per al funcionament normal de les instal·lacions de transformació, proporcionals a la seva capacitat de producció i destinades exclusivament a l'emmagatzematge dels productes d'aquestes instal·lacions.
Les inversions relatives a projectes d'investigació, la promoció de productes agrícoles o l'eradicació de malalties animals.
Les inversions de reposició o simple substitució d'equipaments i maquinària, excepte que la nova adquisició correspongui a equipaments o maquinària diferents dels anteriors per la tecnologia utilitzada o pel seu rendiment.
Les inversions en equipaments, construcció, etc., iniciades abans de la presentació de la sol·licitud, per les quals ja s'hagi realitzat el primer compromís de compra, encara que solament sigui un pagament a compte.
No estaran afectades per aquesta limitació: els honoraris tècnics, les despeses d'estudis de viabilitat econòmica, de sòls, de mercat i similars, l'adquisició de patents i llicències (costos de caràcter general descrits en l'article 45.2.c) del Reglament (UE) núm. 1305/2013.
La compra d'edificis que hagin de ser enderrocats.
Els treballs provisionals que no estiguin directament relacionats amb l'execució del projecte, com l'edificació d'immobles o edificacions provisionals, instal·lació de maquinària i béns d'equip, que no s'ubiquin en el lloc definitiu d'acord amb el projecte d'inversió auxiliable.
Podran ser subvencionables determinats treballs provisionals en l'operació que disminueixin els costos de construcció, com són els elements accessoris de l'execució del projecte.
Els equips d'esbarjo, tret que siguin per a finalitats pedagògiques o comercials (sala de projecció, conferències, aparells multimèdia, i similars).
Les obres d'embelliment de l'exterior de les instal·lacions, com enjardinaments, zones verdes, plantacions ornamentals i, en general, qualsevol treball de millora del paisatge.
La compra de vehicles, excepte les adaptacions de la carrosseria dels vehicles de transport especialitzat lligats a les activitats de producció, transformació i/o comercialització de l'empresa.
L'import d'aquesta inversió està limitat a un màxim del 40% de la inversió total en cada projecte, excepte en el cas de microempreses, que no tindran limitació màxima.
El mobiliari d'oficina i el mobiliari divers.
S'admet l'adquisició d'equips i mobiliari de laboratori i de sales de conferències.
La compra de material normalment amortitzable en un any com ampolles, embalatges, material fungible de laboratori i similars.
Si les paletes, les paletes contenidors i les caixes de camp tenen una durada de vida de més d'un any seran subvencionables quan es tracti d'una primera adquisició o d'una adquisició suplementària, proporcional a una ampliació prevista, i que no siguin venudes amb la mercaderia.
En la comptabilitat de l'empresa ha d'haver-hi un compte específic per a aquests materials, amb entrades i sortides.
La despesa no podrà superar el 10% de la inversió total en cada projecte.
Les despeses de lloguer d'equips i les inversions finançades mitjançant arrendament financer sense opció de compra dins el període de justificació de les inversions, així com les adquisicions de béns en el marc d'un sistema de venda i arrendament retroactiu.
Qualsevol actuació per a la qual no s'hagi sol·licitat subvenció en la sol·licitud inicial, o en una modificació comunicada posterior prèviament aprovada pel DARP.
Les despeses ocasionades per reparacions i/o obres de manteniment.
La compra i instal·lació de maquinària i béns d'equip de segona mà.
La part dels costos d'inversions que corresponguin a les intervencions financeres particulars següents:
a) En el cas de l'expropiació de l'antic emplaçament, la part de les càrregues o despeses del nou emplaçament equivalent a la indemnització d'expropiació. b) Les bonificacions concedides per una societat elèctrica en les despeses de connexió de servei de l'energia elèctrica o similars.
c) Les indemnitzacions d'una assegurança d'incendis.
d) Altres bonificacions de caràcter indemnitzatori.
Les despeses relatives al trasllat de maquinària i béns d'equip ja existents, fins al nou emplaçament projectat.
La mà d'obra i materials propis, així com sous i despeses socials de personal pagats per la persona beneficiària, llevat que es compleixin simultàniament les tres condicions següents, cas en el qual són subvencionables:
a) Que hagi estat contractat especialment i exclusivament per treballar en el projecte.
b) Que sigui acomiadat quan concloguin les obres.
Les inversions que figuren a la comptabilitat com a despeses.
Per exemple, les despeses de certificació per a la implantació de sistemes de gestió de qualitat, seguretat alimentària, mediambiental o altres d'específics.
Els impostos, les taxes, les contribucions i similars, com per exemple el permís d'obres, permís mediambiental, etc.
Les inversions que no respectin les restriccions de la producció o limitacions de l'ajut comunitari en virtut de les organitzacions comunes de mercat.
Les inversions dirigides a l'obtenció de productes d'imitació de la llet.
Les oficines, quan el seu ús no sigui exclusiu per a les necessitats de l'establiment auxiliat, o bé no estiguin annexades al centre de producció.
En la resta de casos, la inversió subvencionable serà com a màxim del 20% de la total.
Les inversions dirigides al sector detallista de comercialització en destí.
Les despeses de tramitació administrativa.
Rètols o indicadors en vies públiques o altres espais públics o privats que no siguin l'establiment, botiga, instal·lació, finca o recinte del sol·licitant.
L'import de les inversions i conceptes que superin els mòduls màxims i limitacions establertes en l'annex 2.
El procediment de sol·licitud dels ajuts regulats en els annexos 1, 2 i 3 s'adapta a les peculiaritats de la tramitació utilitzant tècniques telemàtiques mitjançant les normes d'aquest annex.
- 2 Presentació de sol·licituds
2.1 Les sol·licituds per participar en la convocatòria pública d'aquests ajuts s'han de presentar per mitjans telemàtics mitjançant la pàgina http://seu.gencat.cat.
- 4 Identificació de la persona sol·licitant
4.1 La identificació de la persona sol·licitant es farà mitjançant la utilització de sistemes de signatura electrònica que determina la seu electrònica de la Generalitat, d'acord amb els requisits establerts a la Llei 59/2003, de 19 de desembre, de signatura electrònica, i l'esquema nacional de seguretat regulat en el Reial decret 3/2010, de 8 de gener.
4.2 En cas que el sol·licitant sigui una persona jurídica, per realitzar la sol·licitud serà necessari el certificat digital de persona jurídica o el certificat digital del representant de l'empresa, d'acord amb el que estableix el paràgraf anterior.
5.2 A efectes de còmput de terminis, la recepció pel Registre telemàtic corporatiu de la Generalitat de Catalunya (S ) en un dia inhàbil s'entén efectuada en el primer dia hàbil següent.
- 6 Efectes de la presentació de sol·licituds
6.1 D'acord amb el que estableix l'article 3.9 de la Llei 59/2003, de 19 de desembre, de signatura electrònica, el Departament d'Agricultura, Ramaderia, Pesca i Alimentació reconeix la validesa i l'eficàcia de les sol·licituds presentades telemàticament sempre que es compleixi el mecanisme d'identificació de l'apartat 4 d'aquest annex.
Els programes i aplicacions mitjançant els quals es tramita telemàticament el procediment de participació en les convocatòries dels ajuts previstos en aquesta Ordre, estan disponibles al Centre de Telecomunicacions i Tecnologies de la Informació de la Generalitat de Catalunya.
El servei de notificacions electròniques ofereix una adreça electrònica ( https://seu.gencat.cat ) que actua com a dipòsit de les notificacions electròniques, i que compleix els requisits i les garanties de seguretat exigits per la legislació vigent.
Rebreu un avís, sense efectes jurídics, del dipòsit de les vostres notificacions per correu electrònic o missatge curt a la bústia o el/s telèfon/s indicat/s.
D'acord amb els articles 43.2 i 43.3 de la Llei 39/2015, d'1 d'octubre, del procediment administratiu comú de les administracions públiques, i l'article 56.4 de la Llei 26/2010, de 3 d'agost, de règim jurídic i de procediment de les administracions públiques de Catalunya, des del moment del dipòsit de la notificació per part del departament disposeu de 10 dies naturals per a la seva visualització o rebuig.
Des del moment en què s'accedeix al contingut de la notificació, s'entén que aquesta notificació ha estat practicada.
Des del moment en què es rebutja la notificació, aquesta notificació es considera practicada.